 NA CHARLES WASONGA RAIS William Ruto ameshikilia kuwa serikali ya Kenya Kwanza haitawapunguzia Wakenya viwango vya ushuru licha ya kilio chao na shinikizo kutoka kwa viongozi wa upinzani. Kwenye kikao na wanahabari katika Ikulu ya Nairobi mnamo Jumapili kuangazia masuala kadha yanayoowaathiri Wakenya, Dkt Ruto alisema kuwa kufanya hivyo kutalemaza uchumi wa Kenya. “Nikiitikia wito ya watu wengine kwamba serikali ipunguze ushuru, tutashindwa kulipa madeni. Kwa mfano, wakati huu kwa kila Sh10 tunazokusanya, Sh7 zinaelekezwa kulipa madeni. Mnataka nipunguze ushuru ili tufeli kulipa madeni?” Dkt Ruto akauliza. Kiongozi wa taifa alisema Kenya inakabiliwa na wakati mgumu kiuchumi kutokana na mzigo mzito wa madeni ambayo umechangia kuongezwa kwa ushuru. “Ni kweli kwamba kesho ninaweza kusema tupunguze ushuru na pia ni kweli kwamba kati ya Sh10 tunazokusanya Sh7 huelekezwa kulipa ushuru,” Rais Ruto akakariri. Kiongozi wa taifa alisema njia ya pekee inayosalia ni kwa Wakenya kulipa ushuru ili uchumi uendelee kunawiri. “Ni pesa zinazokusanywa kutokana na ushuru ambazo hutumika kuendesha shughuli za kila siku za serikali,” Dkt Ruto akasema. Aliongeza ni ushuru huo unatumiwa kufadhili elimu na kulipa walimu miongoni mwa mahitaji mengine. “Sasa mwataka kuniambia niambie walimu kuwa hakuna pesa za kulipa mishahara yao kwa sababu Wakenya wameniambia nipunguze ushuru unaotozwa mafuta?” Dkt Ruto akauliza kwa mzaha. Alisema anafahamu kwamba maamuzi magumu anayofanya wakati huu yatamgharimu lakini akasema ni bora ayafanye kulika serikali kushindwa kulipa madeni. “Kuna nchi nyingi ambazo zimeshindwa kulipa madeni. Sitaki Kenya kuwa mojawapo ya nchi hizo,” Rais Ruto akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  